Theresa May står i fare for å miste jobben. I verste fall kan hun være ferdig allerede i kveld, og ute av Downing Street i morgen.

Møtet i Det konservative partiet pågår nå og avstemningen vil bli holdt mellom klokken 19 og 21 i kveld norsk tid.

Under møtet skal May ha sagt til de konservative medlemmene av Underhuset at hun ikke vil stille til gjenvalg som statsminister ved det neste parlamentsvalget i Storbritannia.

Det sier parlamentarikere som er til stede på møtet til nyhetsbyråene Reuters og AFP.

Resultatet av avstemningen er ventet offentliggjort mellom klokken 21.00 og 22.00 i kveld.

STEMMER OVER MISTILLIT: Innad i det konservative partiet har May høstet kritikk for brexit-planen hun har forhandlet frem. Nå skal partiet stemme over fremtiden hennes som partileder. Foto: Henry Nicholls / Reuters

– Kjempe med alt jeg har

– Jeg vil kjempe imot denne avstemningen med alt jeg har, sa May i en kort tv-sendt tale onsdag morgen.

Den britiske statsministeren mener at hun er klar for å fullføre jobben med å ta Storbritannia gjennom brexit, og sier at et lederbytte ikke er lurt, slik som situasjonen er nå.

May sier hun har vært i partiet i 40 år, og vil ikke gi seg uten kamp.

– Et lederbytte nå vil sette vår fremtid i fare. Vi har ikke råd til usikkerhet. Med dette risikerer vi å gi kontroll over brexit-forhandlingene til Labour, sa May.

Ifølge BBC har 158 konservative parlamentsmedlemmer offentlig sagt at de vil støtte May, og 33 har sagt at de ikke vil at hun skal fortsette som partileder.

For å fortsette som partileder trenger May 158 stemmer. Men avstemningen i kveld er hemmelig, så det er mulig at noen vil endre stemmen sin.

Ordkrig i parlamentet

I en planlagt spørretime i det britiske parlamentet ble det onsdag ettermiddag ordkrig i kjølvannet av den varslede mistillitsavstemningen og utsettelsen av brexit-avstemningen mandag.

Foto: Mark Duffy / AFP

May, med ektemannen Phillip på galleriet i parlamentssalen, fikk stor jubel da hun entret underhuset, men så møtte hun kraftige beskyldninger fra Labour-leder Corbyn.

– Underhuset ble frarøvet muligheten til å ta stilling til et avgjørende spørsmål da statsministeren ensidig bestemte seg for å utsette den planlagte avstemningen om utmeldingsavtalen, sa Corbyn i spørretimen.

Hans krav er at avtalen umiddelbart må legges fram for de folkevalgte.

May ble også bedt om å gå av, av politiker for det skotske nasjonalpartiet (SNP) Ian Blackford.

– Denne regjeringen er en farse. Tory-partiet er et kaos og statsministeren er en skam, sa Blackford.

– Ta ansvar, gjør det rette og gå av, fortsatte han.

May svarte så at det ikke er aktuelt, og gjentok at en ny leder av det konservative partiet vil bety at brexit blir avlyst eller utsatt.

Mistillitsavstemning

Det er mer enn 48 personer i det konservative partiet som har gått inn for et mistillitsforslag mot May. Det utgjør 15 prosent av partiets partigruppe, som er grensen for når et mistillitsforslag kan bli utløst.

MISTILLITSVOTERING: Graham Brady er leder for de konservatives 1922-komité i Underhuset, og organiserer avstemningen mot May i kveld. Foto: Phil Noble / Reuters

– Jeg opplyste statsministeren om utviklingen tirsdag kveld, og hun var interessert i å få det avklart så raskt som mulig, sier parlamentsmedlem Graham Brady.

Brady er leder for de konservatives 1922-komité i Underhuset, som omfatter flesteparten av partiets representanter i den lovgivende forsamlingen.

Om mer enn 158 parlamentsmedlemmer i det konservative partiet går inn for et mistillitsforslag, og May taper, må trolig brexit utsettes. Det vil også bli utløst en ny lederkamp der hun ikke får lov å stille, og hun vil miste statsministervervet.

Men skulle hun derimot vinne, er hun immun i ett år, slik at ingen kan utfordre henne.

Ifølge nyhetsbyrået Reuters vil mer enn 100 toryer uttrykke sin støtte til May offentlig før avstemningen i kveld.

Ledervalg i Det konservative partiet i Storbritannia Ekspandér faktaboks * En lederkamp i Det konservative partiet utløses enten når lederen trekker seg eller 15 prosent av parlamentsgruppa krever det. Gitt dagens sammensetning betyr det at minst 48 representanter må uttrykke mistillit gjennom et brev til lederen av den innflytelsesrike 1922-komiteen. * Onsdag ga komiteens leder, Graham Brady, beskjed om at et tilstrekkelig antall brev var kommet inn. Det konservative partiets representanter i Parlamentet må nå stemme over et mistillitsforslag mot May. Avstemningen skjer mellom klokken 19 og 21 onsdag kveld. * Hvis Theresa May taper avstemningen, vil det bli utløst en ny lederkamp der hun ikke får lov å stille. * Men skulle hun derimot vinne, er hun immun i ett år. Det vil si at ingen kan utfordre henne det neste året. * For å bli med i kampen om å bli leder må en kandidat ha støtte fra 15 prosent av parlamentsgruppa. * Parlamentsmedlemmene stemmer så over kandidatene, og den som får færrest stemmer, elimineres i hver runde inntil det står igjen to kandidater. * Til slutt stemmer Det konservative partiets representanter over de to kandidatene – med unntak av dersom det kun står én kandidat tilbake, slik det skjedde da Theresa May ble partileder. Da trakk Mays utfordrer Andrea Leadsom seg, og kun May sto tilbake som lederkandidat. Kilde: NTB

Misnøye i partiet

Innad i det konservative partiet har May høstet kritikk for brexit-planen hun har forhandlet frem.

Foto: Kari Jeppestøl Arntzen / NRK

Storbritannia-kjenner Jan Erik Mustad sier til NRK at det har vært en sterk motstand mot May i partiet lenge, med mandatet med å få Storbritannia ut av EU.

– Vi har sett i løpet av de siste to og et halvt årene, at det har vært stor motstand mot måten hun har forsøkt å gjennomføre brexit på. Det har i hele høst vært snakk om mistillit mot hennes lederskap, sier Mustad.

I går skulle egentlig det britiske parlamentet ha stemt over avtalen som May har forhandlet frem med EU, men mandag ble avstemningen utsatt.

Får støtte

På forhånd av den planlagte, men nå avlyste brexit-avstemningen, hadde flere spådd at et «nei» fra Parlamentet også ville bety store utfordringer for May som statsminister. Og om misfornøyde partifeller feller May, kan Brexit-krisen i Storbritannia bli enda større.

På Twitter får May støtteerklæringer fra flere partikollegaer som arbeidsminister Amber Rudd, innenriksminister Sajid Javid, miljøvernminister Michael Gove og utenriksminister Jeremy Hunt.

– Jeg støtter Theresa May i kveld. Å være statsminister er den vanskeligst tenkelige jobben akkurat nå, og det siste dette landet trenger er en ødeleggende og langvarig lederskapsuenighet. Brexit har aldri vært enkelt, men hun er den beste personen til å sikre at vi faktisk forlater EU 29. mars, skriver Hunt.

Laster Twitter-innhold Kunne ikke laste innhold, men du kan gå til twittermeldingen.

Innenriksminister Javid skriver at: «Et ledervalg er det siste Storbritannia trenger nå».

Javid er likevel en av dem som etter alt å dømme vil kjempe for å flytte inn i Downing Street.